Jan E. Jørgensen (V), 2012-12-13:
Venstre er som bekendt større end Socialdemokraterne.
Jeg vil gerne starte med at sige tak.
Jeg havde egentlig troet, at jeg kun skulle takke Dansk Folkeparti for at have fremsat et beslutningsforslag om et vigtigt emne og for at åbne en relevant debat.
Men jeg vil også gerne takke beskæftigelsesministeren, fordi ministeren så klart sagde, at vi sådan set ikke skal diskutere, om starthjælp og introduktionsydelser virker, når det handler om at få folk i arbejde, for det siger ministeren, at de gør.
Det får nogle folk ud på arbejdsmarkedet, som ellers ikke ville været kommet derud.
Med andre ord, er der altså også nogle folk, man har trukket ud af arbejdsmarkedet, når man så har fjernet ydelserne igen.
Men beskæftigelsesministeren sagde så også, at det ikke får alle i arbejde, og det tror jeg heller aldrig nogen har påstået, men det får nogle i arbejde, og det er jo også det, der var baggrunden for, at de to ydelser – starthjælp og introduktionsydelse – i sin tid blev indført af den forrige regering.
Nu er der så fremsat beslutningsforslag om at genindføre starthjælpen og introduktionsydelsen, som jo altså blev afskaffet af regeringen og Enhedslisten, og der skal ikke være nogen tvivl om, at vi i Venstre grundlæggende er positive over for formålet med forslaget.
Fordi for Venstre er det et fundamentalt princip, at det skal kunne betale sig at arbejde.
For noget tid siden havde vi til et gruppemøde i Venstre besøg af LO's formand Harald Børsting.
Han sagde bl.a., at han sådan set var ked af, at Venstre var løbet med det her slogan om, at det skal kunne betale sig at arbejde, for som han sagde: Det skulle da være os, der gik rundt og sagde det.
Men vi er altså mange, der mener, at det skal kunne betale sig at arbejde.
Det gælder naturligvis også, hvis man er indvandret til Danmark fra et andet land.
Ser vi på starthjælpen, kan vi se, at situationen før 2002 jo var den, at en meget stor gruppe af de nytilkomne indvandrere sad fast i kontanthjælpssystemet.
Det gjorde de, fordi det ikke kunne betale sig for dem at tage et arbejde.
Fra undersøgelser ved vi – og det siger regeringen jo også er rigtigt –
at starthjælpen påvirkede indvandrernes beskæftigelsesfrekvens positivt.
Markant flere indvandrere kom i arbejde, efter at VK-regeringen tog over i 2001.
Herudover viser undersøgelser fra Rockwool Fonden, at flygtninge på starthjælp kom hurtigere i arbejde end flygtninge på kontanthjælp.
Som det også anføres i beslutningsforslaget, har det altså været en dyr affære for statskassen at afskaffe starthjælpen, og man kan jo undre sig over, at regeringen – i en tid, hvor riget fattes penge – ligefrem direkte prioriterer at bruge penge på at sende indvandrere ud af arbejdsmarkedet og ud af beskæftigelse.
Man bruger altså penge på at nedbringe beskæftigelsen.
Det er dog noget besynderligt – nærmest absurd.
Man skal nok være socialist for at kunne se logikken i det, for vi kan i hvert fald ikke se den i Venstre.
Vores opfattelse er, at den bedste og mest effektive integration opnås på arbejdspladsen.
Det er på arbejdspladserne, at man som indvandrer får brugt det danske sprog, og det er her, man stifter bekendtskab med dansk kultur, får danske kollegaer og måske endda også danske venner.
Kort sagt kan man gennem sit arbejde skaffe sig en hverdag, hvor man både bidrager til sin egen husholdning og samtidig bidrager til det danske samfund.
I Venstre mener vi faktisk, at det er et helt rimeligt krav at stille til indvandrere, at de netop gør det.
Det må bare ikke få den konsekvens, at der skabes et ydelsessystem, hvor incitamentet til at arbejde og bidrage til samfundet forsvinder.
VK-regeringens løbende reformer af kontanthjælpssystemet betød, at der for langt de fleste familier var en økonomisk gevinst at hente, hvis blot den ene af forældrene arbejdede.
De grundlæggende positive strukturer i vores ydelsessystem har regeringen desværre brugt sit første år på at gøre op med.
Derfor stiller Venstre sig som nævnt positivt over for den politiske intention bag beslutningsforslaget.
Men jeg vil så også tilføje, at vi i Venstre ser vores offentlige ydelsessystem i en sammenhæng.
Til foråret skal vi forhåbentlig sammen med regeringen lave en kontanthjælpsreform, og vi håber på, at vi også får lejlighed til at diskutere og forhåbentlig reformere nogle af de selvpåførte plager, som regeringen har udsat sig for ved at afskaffe starthjælpen, kontanthjælpsloftet og 225-timersreglen.
Derfor ved vi ikke i dag, hvordan kontanthjælpssystemet ser ud om et år, og derfor har vi i Venstre heller ikke lagt os fast på, præcis hvordan ydelsessystemet skal indrettes i detaljen, når vi forhåbentlig sidder i regering igen efter næste valg.
Vi må afvente resultatet af forhandlingerne om kontanthjælpsreformen, og hvad der i øvrigt sker på arbejdsmarkedet og med integrationen i Danmark.
Men jeg føler mig helt overbevist om, at de fire borgerlige partier – og gerne flere – vil kunne mødes om at indrette vores offentlige ydelser på en måde, så det for flere bedre kan betale sig at arbejde.